Document ID: 32006R1664

ΚΑΝΟΝΙΣΜΌΣ (ΕΚ) αριθ. 1664/2006 ΤΗΣ ΕΠΙΤΡΟΠΉΣ
της 6ης Νοεμβρίου 2006
για την τροποποίηση του κανονισμού (ΕΚ) αριθ. 2074/2005 σχετικά με μέτρα εφαρμογής για ορισμένα προϊόντα ζωικής προέλευσης που προορίζονται για κατανάλωση από τον άνθρωπο και για την κατάργηση ορισμένων μέτρων εφαρμογής
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (1), και ιδίως τα άρθρα 9 και 11,
τον κανονισμό (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (2), και ιδίως το άρθρο 16,
τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (3), και ιδίως το άρθρο 11 παράγραφος 4,
Εκτιμώντας τα ακόλουθα:
(1)
Ο κανονισμός (ΕΚ) αριθ. 2074/2005 της Επιτροπής (4) θεσπίζει μέτρα εφαρμογής για τους κανονισμούς (ΕΚ) αριθ. 853/2004, (ΕΚ) αριθ. 854/2004 και (ΕΚ) αριθ. 882/2004.
(2)
Το παράρτημα VI του κανονισμού (ΕΚ) αριθ. 2074/2005 καθορίζει υποδείγματα πιστοποιητικών υγείας για τις εισαγωγές ορισμένων προϊόντων ζωικής προέλευσης που προορίζονται για κατανάλωση από τον άνθρωπο. Τα πιστοποιητικά αυτά καταρτίστηκαν με σκοπό τη συμμόρφωση προς το σύστημα εμπειρογνωμοσύνης TRACES, το οποίο αναπτύχθηκε από την Επιτροπή για την παρακολούθηση της διακίνησης ζώων και προϊόντων ζωικής προέλευσης εντός της ΕΕ και από τρίτες χώρες. Τα στοιχεία που αφορούν την περιγραφή των προϊόντων επικαιροποιήθηκαν πρόσφατα. Ως εκ τούτου κρίνεται σκόπιμο να τροποποιηθούν αναλόγως τα ισχύοντα υποδείγματα πιστοποιητικών υγείας.
(3)
Οι κανονισμοί (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου (5) και (ΕΚ) αριθ. 853/2004 θεσπίζουν κανόνες για την παραγωγή αλιευτικών προϊόντων, ζώντων δίθυρων μαλακίων και μελιού, τα οποία προορίζονται για κατανάλωση από τον άνθρωπο. Στον κανονισμό (ΕΚ) αριθ. 2074/2005 πρέπει να θεσπιστούν ειδικές απαιτήσεις, περιλαμβανομένων των υποδειγμάτων πιστοποιητικών υγείας, για την εισαγωγή των προϊόντων αυτών από τρίτες χώρες. Ως εκ τούτου, κρίνεται αναγκαία η κατάργηση των ισχυουσών αποφάσεων για τον καθορισμό πιστοποιητικών εισαγωγής, εντός προθεσμίας παραχωρούμενης στις τρίτες χώρες για την προσαρμογή της νομοθεσίας τους.
(4)
Κρίνεται επίσης σκόπιμη η απλοποίηση της διαδικασίας πιστοποίησης για αλιευτικά προϊόντα και ζώντα δίθυρα μαλάκια, καθώς και για παρτίδες που προορίζονται για κατανάλωση από τον άνθρωπο, όπως ομοίως κρίνεται σκόπιμη η ενσωμάτωση των υγειονομικών απαιτήσεων πιστοποίησης που ορίζονται στην απόφαση 2003/804/ΕΚ της Επιτροπής, της 14ης Νοεμβρίου 2003, για τον καθορισμό των όρων υγειονομικού ελέγχου και των απαιτήσεων πιστοποίησης για τις εισαγωγές μαλακίων, αυγών και γαμετών τους, με σκοπό την περαιτέρω ανάπτυξη, αύξηση, μετεγκατάσταση ή κατανάλωσή τους από τον άνθρωπο (6), καθώς και της απόφασης 2003/858/EΚ της Επιτροπής, της 21ης Νοεμβρίου 2003, σχετικά με τον καθορισμό των όρων υγειονομικού ελέγχου και των απαιτήσεων πιστοποίησης για τις εισαγωγές ζώντων ψαριών, των αυγών και των γαμετών τους που προορίζονται για καλλιέργεια και ζώντων ψαριών υδατοκαλλιέργειας και των προϊόντων τους που προορίζονται για ανθρώπινη κατανάλωση (7).
(5)
Σύμφωνα με το άρθρο 11 παράγραφος 4 του κανονισμού (ΕΚ) αριθ. 882/2004, είναι αναγκαία η καθιέρωση μεθόδων για την ανάλυση και τις δοκιμές του γάλακτος και των γαλακτοκομικών προϊόντων. Στο πλαίσιο αυτό, το κοινοτικό εργαστήριο αναφοράς κατάρτισε έναν κατάλογο επικαιροποιημένων μεθόδων αναφοράς, ο οποίος εγκρίθηκε από τα εθνικά εργαστήρια αναφοράς κατά τη συνεδρίασή τους το 2005. Ως εκ τούτου κρίνεται αναγκαίο να παρατεθεί στον κανονισμό (ΕΚ) αριθ. 2074/2005 ο τελευταίος εγκεκριμένος κατάλογος μεθόδων αναφοράς για την ανάλυση και τις δοκιμές που πρέπει να χρησιμοποιούνται για την παρακολούθηση της συμμόρφωσης προς τις απαιτήσεις που θεσπίζονται στον κανονισμό (ΕΚ) αριθ. 853/2004. Κατ' επέκταση, απαιτείται η κατάργηση της απόφασης 91/180/ΕΟΚ της Επιτροπής, της 14ης Φεβρουαρίου 1991, για την καθιέρωση ορισμένων μεθόδων που αφορούν τις αναλύσεις και δοκιμές που πραγματοποιούνται στο νωπό γάλα και στο θερμικά επεξεργασμένο γάλα (8), ενώ σκόπιμη κρίνεται η παραχώρηση προθεσμίας στα κράτη μέλη για τη συμμόρφωσή τους προς τις νέες μεθόδους.
(6)
Ο κανονισμός (ΕΚ) αριθ. 2074/2005 θεσπίζει τις αναλυτικές μεθόδους ανίχνευσης της περιεκτικότητας των εδώδιμων τμημάτων των μαλακίων (ολόκληρο το σώμα ή οποιοδήποτε μέρος του μπορεί να καταναλωθεί χωριστά) σε παραλυτική τοξίνη των μαλακίων (PSP). Η αποκαλούμενη μέθοδος Lawrence, όπως δημοσιεύθηκε στην επίσημη μέθοδο AOAC 2005.06 (Paralytic Shellfish Poisoning Toxins in Shellfish) πρέπει να θεωρείται εναλλακτική μέθοδος ανίχνευσης της PSP σε δίθυρα μαλάκια. Η χρήση της πρέπει να επανεξεταστεί υπό το πρίσμα των αναλυτικών εργασιών που διεξάγονται επί του παρόντος από το κοινοτικό εργαστήριο αναφοράς για τις θαλάσσιες βιοτοξίνες.
(7)
Ως εκ τούτου, ο κανονισμός (ΕΚ) αριθ. 2074/2005 πρέπει να τροποποιηθεί αναλόγως.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 2074/2005 τροποποιείται ως εξής:
1.
Το άρθρο 6 αντικαθίσταται από το ακόλουθο κείμενο:
«Άρθρο 6
Υποδείγματα πιστοποιητικών υγείας για τις εισαγωγές ορισμένων προϊόντων ζωικής προέλευσης για τους σκοπούς του κανονισμού (ΕΚ) αριθ. 853/2004
Τα υποδείγματα πιστοποιητικών υγείας που αναφέρονται στο άρθρο 6 παράγραφος 1 στοιχείο δ) του κανονισμού (ΕΚ) αριθ. 853/2004, τα οποία πρέπει να χρησιμοποιούνται κατά την εισαγωγή των προϊόντων ζωικής προέλευσης που απαριθμούνται στο παράρτημα VI του παρόντος κανονισμού, είναι αυτά που ορίζονται στο εν λόγω παράρτημα VI.».
2.
Προστίθεται το ακόλουθο άρθρο 6α:
«Άρθρο 6a
Μέθοδοι δοκιμής για το νωπό γάλα και το θερμικά επεξεργασμένο γάλα
Οι αναλυτικές μέθοδοι που ορίζονται στο παράρτημα VIα του παρόντος κανονισμού χρησιμοποιούνται από τις αρμόδιες αρχές και, όπου απαιτείται, από τους υπευθύνους επιχειρήσεων τροφίμων, για τον έλεγχο της συμμόρφωσης προς τα όρια που ορίζονται στο παράρτημα III τμήμα IX κεφάλαιο I μέρος III του κανονισμού (ΕΚ) αριθ. 853/2004 και για τη διασφάλιση της ενδεικνυόμενης υποβολής των γαλακτοκομικών προϊόντων σε διαδικασία παστερίωσης, όπως αναφέρεται στο παράρτημα III τμήμα IX κεφάλαιο II μέρος II του ίδιου κανονισμού.».
3.
Το παράρτημα III τροποποιείται σύμφωνα με το παράρτημα I του παρόντος κανονισμού.
4.
Το παράρτημα VI τροποποιείται σύμφωνα με το παράρτημα II του παρόντος κανονισμού.
5.
Το παράρτημα VIα προστίθεται σύμφωνα με το παράρτημα III του παρόντος κανονισμού.
Άρθρο 2
Οι αποφάσεις που παρατίθενται στο παράρτημα IV του παρόντος κανονισμού καταργούνται από την 1η Μαΐου 2007.
Άρθρο 3
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Το παράρτημα III του παρόντος κανονισμού εφαρμόζεται το αργότερο έξι μήνες μετά την έναρξη ισχύος του παρόντος κανονισμού.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Νοεμβρίου 2006.

Labels: 7
0
3
17